Boeing 737

D Boeing 737 vom US-amerikanische Flugzüüghärsteller Boeing isch di meischte boueni Familie vo strahlbetriibene Verchehrsflugzüüg. Der als Schmalrumpfflugzüüg usgleite Flugzüügtyp, wird mittlerwile i der dritte u vierte Generation parallel boue. Über di ganzi Zyt het sech ds üssere Erschynigsbild vom Flugzüüg chumm veränderet. Ursprünglech isch es als chlyses Churzstreckeflugzüüg plant worde. Di aktuelle Modäll d Boeing 737NG (“Next Generation” u 737 MAX sy hingäge Mittelstreckeflugzüüg für e kommerziell Passaschierverchehr. D 737 wird aber ou uf der Langstrecki ygsetzt. Di erschti Boeing 737-100 het d Lufthansa im Dezämber 1967 übercho. Bis hüt sy 14.731 Bstellige für d 737-Familie ygange u 10.584 sy Usgliferet worde. (Stand: Ändi Oktober 2020) Im Juli 2019 sy wältwyt im Schnitt über 2000 Boeing 737 glychzytig i der Luft gsi. Im durchschnitt isch uf der Wält alli zwöi Sekunde e Boeing 737 gstartet oder glandet. Nach zweene Abstürz vo nere Boeing 737 MAX 8 mit 346 Tode ufgrund vo identische Fählfunktione, sy im März 2019 alli 371 Maschine vom Typ MAX 8 u MAX 9 wältwyt mit em ne Flugverbot beleit worde. Versione D MAX Version Am 30. Ouguscht 2011 het Boeing under der Bezeichnig 737 MAX, nach ere grosse Bstellig vo de American Airlines e ernöiti Modernisierig vo der 737 mit wirtschaftlechere LEAP-Tribwärch bekannt gä. Nachdäm im Jahr 2010 Airbus e Überarbeitig vo der Airbus-A320-Familie agchündiget het, het ou Boeing e Überarbeitig beschlosse anstatt der Neuentwicklig ahand vonere agfangene Studie Boeing Y1. D Modäll 737 MAX 7, 737 MAX 8 u 737 MAX 9 basiere uf d Next-Generation-Modäll 737-800 u 737-900ER. Di chlynschti Next-Generation-Version 737-600 wird nid als MAX-Version boue, d MAX 7 isch im verglycht zu der 737-700 verlengeret u mit strukturelle Elemänt vo der 737 MAX 8 usgstattet. Nach em Absturz vo zwöi Flugzüüg het Boeing der Bou vo de MAX Flugzüüg um 20% zrügg gfahre. Boeing 737 MAX 8 D Boeing 737 MAX 8 isch d Wyterentwicklig vo der Boeing 737-800 u isch mit bis zu 189 Sitzplätz u meh als 6500 km Reichwyti, ds diräkte Konkurränzmodäll zum Airbus A320neo. Der Roll-Out vom erschte Prototyp Spirit of Renton het am 8. Dezämber 2015 stattgfunde. Ds Flugzüüg mit de neue CFM-LEAP-1B Triibwärch het am 29. Januar 2016 erfolgrych der Erschtflug vo Seattle us absolviert. Der Ysatz vo dene sehr grosse Triibwärch hei d Aerodynamik vom Flugzüüg veränderet. Am 29. Oktober 2018 isch e fasch neui Boeing 737 MAX 8 verunglückt. Churz nach em Start vom Lion-Air-Flug 610 vo Indonesien isch der Flüüger i z Meer gstürzt. Alli 189 Persone an Bord sy derby um ds Läbe cho. Am 10. März 2019 isch du der Ethiopian-Airlines-Flug 302, e Boeing 737 MAX 8 wo grad mal vier Mönet alt isch gsi, sächs Minute nach em Start vom Flughafe Addis Abeba abgstürzt. Bi däm Unfall sy 157 Persone um ds Läbe cho. Em Absturz sy e Reihe ärnschthafti Warnige zum konkrete Problem dür Piloten i der USA vorus gange. Uf das abe isch der Flugzüügtyp Boeing 737 MAX 8 u MAX 9 am 11. März 2019 z China u z Indonesie mit em ne Flugverbot beleit worde. Am 12. März hei du d Länder Oustralie, Singapur, Malaysia, Indie, Vereinigti Arabischi Emirate u Kuwait äbefalles es Flugverbot usgsproche. D Schwyz het zersch gseit das si d MAX Version vorerscht nid verbietet. Der Grund für dä entscheit isch da dran gläge das es kei Schwyzer Fluggsellschaft mit ere Boeing 737 MAX 8 oder 9 het gä. Erscht wo d EASA es Flugverbot für die beide Type für di Europäischi Union usgsproche het, het du ou ds BAZL für d Schwyz es Flugverbot usgsproche. Näbscht de verschidene Länder hei sech ou d Fluggsellschafte Ethiopian Airlines, Turkish Airlines, Norwegian, Icelandair, Cayman Airways u Gol Linhas Aéreas freiwillig derzue entschide, d Boeing 737 MAX 8 uf em Bode z la. Am 13. März 2019 het du ou Kanada u d USA es Flugverbot für d Boeing 737 MAX 8 u MAX 9 usgsproche. Am 11. Oktober 2019 isch e Bricht erschine über d Fähler bi der Zertifizierig vom Flugzüüg. Dä Bricht dient derzue, das Boeing d MAX 8 u d MAX 9 wirder cha zertifiziere la. Zudäm isch ou der Abschlussbricht zum Lion-Air-Flug 610 veröffentlecht worde. Am 29. Oktober 2019 het sech der Chef vo Boeing entschuldiget u het erschtmals Fähler zue gäh. Im Januar 2020 het me wyteri Softwerproblem gfunde. Die Problem sy wichtig für d Widerzuelassig vo der Maschine. Boeing het aber gseit das sy die Problem müglechscht schnäll wott behäbe. Boeing 737 MAX 9 D Boeing 737 MAX 9 isch die modernisierti Version vo der Boeing 737-900ER. Si het e Reichwyti vo rund 6500 km u isch für bis zu 220 Passagier zuegla. So konkuriert si mit em Airbus A320neo u em A321neo. Der Erschtflug het d Maschine am 13. April 2017 absolviert. Uf Grund vom Absturz im Oktober 2018 u däm im März 2019 het ou die Maschine am 12. März i der EU u der Schwyz es Flugverbot übercho. Zwüschefäll mit der Boeing 737 Lion-Air-Flug 610 Ethiopian-Airlines-Flug 306 Technischi Date 737 MAX Literatur Helmut Gerresheim, Mike Riedner: Flugzeuge die Geschichte machten, Boeing 737. Motorbuch Verlag, Stuttgart 1995, ISBN 3-613-01650-8. Malcolm Hill: Boeing 737. The Crowood Press, 2002, ISBN 1-86126-404-6. (änglisch) W. Borgmann: Die Flugzeugstars: Boeing 737, Motorbuch Verlag, Stuttgart 2018, ISBN 978-3-613-04038-0. Weblink Offizielle Website der Boeing 737 (änglisch) Quelle